CELEX: 32020D1188
Language: sl
Date: 2020-08-07 00:00:00
Title: Izvedbeni sklep Sveta (EU) 2020/1188 z dne 6. avgusta 2020 o začetku avtomatizirane izmenjave podatkov v zvezi z daktiloskopskimi podatki v Združenem kraljestvu

12.8.2020   
               
               
                  SL
               
               
                  Uradni list Evropske unije
               
               
                  L 265/1
               
            
         IZVEDBENI SKLEP SVETA (EU) 2020/1188
         z dne 6. avgusta 2020
         o začetku avtomatizirane izmenjave podatkov v zvezi z daktiloskopskimi podatki v Združenem kraljestvu
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Sklepa Sveta 2008/615/PNZ z dne 23. junija 2008 o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (1), in zlasti člena 33 Sklepa,
         ob upoštevanju mnenja Evropskega parlamenta (2),
         ob upoštevanju naslednjega:
         
                     (1)
                  
                  
                     V skladu s členom 25(2) Sklepa 2008/615/PNZ se osebni podatki iz navedenega sklepa ne smejo pošiljati, dokler se v nacionalnem pravu ozemelj držav članic, ki so vključena v takšno pošiljanje, ne začnejo izvajati splošne določbe o varstvu podatkov iz poglavja 6 navedenega sklepa.
                  
               
                     (2)
                  
                  
                     Člen 20 Sklepa Sveta 2008/616/PNZ (3) določa, da se preverjanje, ali je navedeni pogoj iz uvodne izjave 1 v zvezi z avtomatizirano izmenjavo podatkov v skladu s poglavjem 2 Sklepa 2008/615/PNZ izpolnjen, opravi na podlagi poročila o oceni, ki je oprto na vprašalnik, ocenjevalni obisk in preskus.
                  
               
                     (3)
                  
                  
                     V skladu s točko 1.1 poglavja 4 Priloge k Sklepu 2008/616/PNZ se vprašalnik, ki ga je pripravila ustrezna delovna skupina Sveta, nanaša na vsako avtomatizirano izmenjavo podatkov in ga država članica izpolni takoj, ko meni, da izpolnjuje predpogoje za delitev podatkov v ustrezni kategoriji podatkov.
                  
               
                     (4)
                  
                  
                     Združeno kraljestvo je izpolnilo vprašalnik o varstvu podatkov in vprašalnik o izmenjavi daktiloskopskih podatkov.
                  
               
                     (5)
                  
                  
                     Združeno kraljestvo je uspešno opravilo preskus z Nemčijo.
                  
               
                     (6)
                  
                  
                     V Združenem kraljestvu je bil opravljen ocenjevalni obisk, o katerem je nemška ocenjevalna skupina pripravila poročilo in ga poslala ustrezni delovni skupini Sveta.
                  
               
                     (7)
                  
                  
                     Celovito poročilo o oceni, v katerem so povzeti rezultati vprašalnika, ocenjevalnega obiska in preskusa izmenjave daktiloskopskih podatkov, je bilo predloženo Svetu.
                  
               
                     (8)
                  
                  
                     Svet je 2. decembra 2019, ob strinjanju vseh držav članic, ki jih zavezuje Sklep 2008/615/PNZ, ugotovil, da Združeno kraljestvo v celoti izvaja splošne določbe o varstvu podatkov iz poglavja 6 Sklepa 2008/615/PNZ. Poleg tega je Svet zahteval, da Združeno kraljestvo do 15. junija 2020 pregleda svojo politiko izključitve sumljivih profilov iz avtomatizirane izmenjave daktiloskopskih podatkov, in sicer glede na operativne izkušnje z izmenjavo daktiloskopskih podatkov ter smiselno pojasnila iz poročila o ocenjevalnem obisku v zvezi z izmenjavo podatkov o DNK.
                  
               
                     (9)
                  
                  
                     Združeno kraljestvo je z dopisoma z dne 15. in 19. junija 2020 obvestilo Evropsko unijo o odločitvi vlade, da bo vključila profile osumljencev v svoje avtomatizirane izmenjave biometričnih podatkov (DNK in po potrebi prstne odtise) v okviru niza podatkov, ki se lahko izmenjujejo na podlagi Prümskih sklepov, in sporočilo, da naj bi začelo sprejemati potrebne ukrepe za izvajanje svoje odločitve v celotnem Združenem kraljestvu.
                  
               
                     (10)
                  
                  
                     Glede na informacije, ki jih je predložilo Združeno kraljestvo v skladu z Izvedbenim sklepom Sveta (EU) 2019/968 (4), je Združeno kraljestvo dalo na voljo podatke o DNK osumljencev v skladu s Sklepom 2008/615/JHA. Zato so vsi podatki o DNK, ki so na voljo organom kazenskega pregona Združenega kraljestva, del niza podatkov, ki se lahko izmenjujejo na podlagi Prümskih sklepov in so na voljo organom kazenskega pregona držav članic, ob popolnem spoštovanju načela dostopnosti. Načelo dostopnosti se spoštuje tudi v zvezi z daktiloskopskimi podatki. Nobeni daktiloskopski podatki niso izključeni iz izmenjave biometričnih podatkov z Združenim kraljestvom.
                  
               
                     (11)
                  
                  
                     Za namene avtomatiziranega iskanja daktiloskopskih podatkov bi bilo zato treba Združenemu kraljestvu dovoliti prejemanje in pošiljanje osebnih podatkov na podlagi člena 9 Sklepa 2008/615/PNZ.
                  
               
                     (12)
                  
                  
                     S členom 33 Sklepa 2008/615/PNZ so Svetu podeljena izvedbena pooblastila za sprejemanje ukrepov, potrebnih za izvajanje navedenega sklepa, zlasti kar zadeva prejemanje in pošiljanje osebnih podatkov v skladu z navedenim sklepom.
                  
               
                     (13)
                  
                  
                     Ker so izpolnjeni pogoji in je izveden postopek za začetek izvrševanja takšnih izvedbenih pooblastil, bi bilo treba o začetku avtomatizirane izmenjave daktiloskopskih podatkov v Združenem kraljestvu sprejeti izvedbeni sklep, ki bo Združenemu kraljestvu omogočil prejemanje in pošiljanje osebnih podatkov na podlagi člena 9 Sklepa 2008/615/PNZ.
                  
               
                     (14)
                  
                  
                     Sklep 2008/615/PNZ je za Dansko in Irsko zavezujoč, zato sodelujeta pri sprejetju in uporabi tega sklepa, s katerim se izvaja Sklep 2008/615/PNZ.
                  
               
                     (15)
                  
                  
                     Na podlagi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (5) se pravo Unije uporablja za Združeno kraljestvo in v njem do konca prehodnega obdobja. Sklep 2008/615/PNZ je za Združeno kraljestvo zavezujoč, zato Združeno kraljestvo sodeluje pri uporabi tega sklepa, s katerim se izvaja Sklep 2008/615/PNZ –
                  
               SPREJEL NASLEDNJI SKLEP:
         
            Člen 1
            Združeno kraljestvo je za namene avtomatiziranega iskanja daktiloskopskih podatkov upravičeno prejemati in pošiljati osebne podatke na podlagi člena 9 Sklepa 2008/615/PNZ, in sicer od 11. avgusta 2020 ter v skladu z navedenim sklepom.
         
         
            Člen 2
            Ta sklep začne veljati dan po objavi v Uradnem listu Evropske unije.
            
            Ta sklep se uporablja v skladu s Pogodbama.
         
         
            V Bruslju, 6. avgusta 2020
            
               
                  Za Svet
               
               
                  Predsednik
               
               M. ROTH
            
         
         
            (1)  UL L 210, 6.8.2008, str. 1.
         
            (2)  Mnenje z dne 13. maja 2020 (še ni objavljeno v Uradnem listu).
         
            (3)  Sklep Sveta 2008/616/PNZ z dne 23. junija 2008 o izvajanju Sklepa 2008/615/PNZ o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (UL L 210, 6.8.2008, str. 12).
         
            (4)  Izvedbeni sklep Sveta (EU) 2019/968 z dne 6. junija 2019 o začetku avtomatizirane izmenjave podatkov o DNK v Združenem kraljestvu (UL L 156, 13.6.2019, str. 8).
         
            (5)  UL L 29, 31.1.2020, str. 7.